ศูนย์วิจัยทหารไทยชี้โพรงผุดนโยบายประชาไม่นิยม
ทหารไทยเตือนรัฐอย่าลืมดูแลนโยบายที่ไม่ประชานิยม
18 ส.ค. 2554

ทหารไทยเตือนรัฐอย่าลืมดูแลนโยบายที่ไม่ประชานิยม
ศูนย์วิเคราะห์เศรษฐกิจธนาคารทหารไทย ออกบทวิจัยโดยระบุว่า รัฐบาลชุดใหม่ไม่ควรมองข้ามปัญหาโครงสร้างระยะยาวของเศรษฐกิจ การคำนึงถึงแต่ปัญหาระยะสั้นสุดท้ายจะเป็นภาระต่อการคลังและบั่นทอนเสถียรภาพของประเทศได้ เพราะการมาของรัฐบาลชุดใหม่พร้อมกับคะแนนเสียงที่ท่วมท้นจากประชาชน ทำให้รัฐบาลน่าจะสามารถดำเนินนโยบายแก้ไขปัญหาระยะยาวของประเทศได้ โดยเฉพาะปัญหาเชิงโครงสร้าง
นโยบายที่ควรเร่งสานต่อคือ การปรับโครงสร้างภาษีรถยนต์ที่คณะรัฐมนตรี (ครม.) ชุดก่อนเห็นชอบในหลักการกำหนดภาษีจากประสิทธิภาพการใช้พลังงาน การลดมลพิษ และมาตรฐานความปลอดภัย แต่ยังมีความเห็นขัดแย้งในเรื่องอัตราภาษีรถยนต์ที่ใช้เอทานอลกับก๊าซธรรมชาติ (เอ็นจีวี) ที่สูงถึง 30% เมื่อเทียบกับรถยนต์ประเภทอื่นๆ ที่มีอัตราภาษีที่ต่ำกว่า โดยเฉพาะรถยนต์ประเภทไฮบริดที่เก็บ 20% และรถใช้ไฟฟ้าที่เก็บเพียง 10%
พ.ร.บ.ภาษีที่ดินและสิ่งปลูกสร้างที่ถึงจะผ่านความเห็นชอบจาก ครม.ชุดก่อนแล้ว แต่สุดท้ายก็ไม่ได้เข้าสู่การพิจารณาของสภาผู้แทนราษฎร ซึ่งจะช่วยลดความเหลื่อมล้ำของการกระจายรายได้ และช่วยเพิ่มการใช้ประโยชน์จากที่ดิน
นอกจากนี้ ต้องเร่งแก้ไข พ.ร.บ.เงินตรา และ พ.ร.บ.กองทุนเพื่อการฟื้นฟูและพัฒนาระบบสถาบันการเงิน ซึ่งจะทำให้มีรายได้มาใช้หนี้กองทุนฟื้นฟู 1.1 ล้านล้านบาท จะได้ไม่ต้องใช้งบประมาณปีละ 7 หมื่นล้านบาท ไปจ่ายดอกเบี้ยหนี้